Forma-1: veszélyben Baumgartner állami támogatása?
Aggodalmának adott hangot szerdán a Baumgartner Zsolt szponzorálásában részt vállaló Gyermek-, Ifjúsági és Sportminisztérium (GYISM), mert lapértesülés szerint továbbra sincs minden rendben a magyar pilóta szerződése körül.
A minisztérium sajtófőnöke, Szigetvári Viktor emlékeztetett rá, hogy az állami befektetés feltétele a 2003. decemberi szerződés alapján, hogy egyértelműen bebizonyosodjék, a menedzsment számára rendelkezésre áll a négymillió dolláros támogatás. A GYISM a múlt héten részletes tájékoztatást kért a menedzsmenttől, de egyelőre hivatalos választ nem kapott. A sporttárca aggódik, de nem szab határidőt, és fenntartja ajánlatát – közölte a sajtófőnök.
A minisztérium a Népszabadság szerdai számában megjelent írásra reagált, amely felveti, hogy továbbra sincs minden rendben a magyar pilóta szerződése körül. A Baumgartner Team nem kívánt reagálni a lap információjára.
Gyurcsány Ferenc sportminiszter december 22-én jelentette be: a magyar kormány kész arra, hogy 4 millió dollárral támogassa Baumgartner Zsoltnak a Forma-1-es versenysorozatban való szereplését.